Ek reël toe deur my Karoo-vriendin, Annatjie Reynolds en sy reël vir my ‘n paar mense. Annatjie kén van vleis. Sy het by die Vleisraad gewerk en is getroud met Kobus, wat naby Richmond boer.
So tussen al die gesels deur het ek en Annatjie ‘n springbokboud gestop en in netvet toegedraai vir die kamera.
Toe gaan ons Victoria-Wes toe, na Mannetjies Roux. Behalwe vir Daai Drie, is Mannetjies ook bekend daarvoor dat hy met Charlotte getroud is. Charlotte kan vir jou kook.
Sy maak ‘n skaapribbetjie in die oond soos ‘n skaapribbetjie nog nooit geproe het nie. Sy maak ook ‘n poeding wat moet Springbokkleure kry oor dit so lekker is: Jan Ellispoeding.
Stuur asseblief my nuusbrief vir ander mense vir so ‘n bietjie boeretroos. Hulle kan dan self inteken deur op my webwerf te gaan.